15/10/2013 | Administración LocalMunicipal
Culleredo
Economía, Facenda, Réxime Interior
Establecemento do prezo público para participación en actividades socioeducativas, e de fomento da igualdade de xénero, dos estilos de vida saudables e do consumo responsable convocadas pola Área de Benestar Social

O Pleno da entidade, en sesión celebrada o día 26 de setembro de 2013, aprobou a modificación do prezo público para participación en actividades socioeducativas, e de fomento da igualdade de xénero, dos estilos de vida saudables e do consumo responsable convocadas pola area de benestar social, que a continuación se publica. O prezo público comezará a aplicarse unha vez que se publique o acordo no taboleiro de anuncios do concello e no Boletín Oficial de Provincia, permanecendo en vigor ata a súa modificación ou derrogación expresa. O obxecto deste prezo público é o cobramento da participación en actividades socioeducativas, e de fomento da igualdade de xénero, dos estilos de vida saudables e do consumo responsable convocadas pola área de benestar social que non sexan declaradas como gratuitas polo interese dos obxectivos sociais ou de promoción da saúde perseguidos a través delas. Están obrigados ao pagamento as persoas físicas que se inscriban nas diferentes actividades convocadas polo concello no eido dos diferentes programas de benestar social nas que se sinale que son de aplicación os presentes prezos públicos. Os prezos aquí regulados aplicaranse a partires de outubro de 2013. Prezos de carácter xeral para participar en ACTIVIDADES MODULARES: Estes prezos por módulo serán fixos sempre que as actividades sexan de dúas horas semanais, salvo no caso da agrupación musical de voces veteranas de Culleredo, para a que se imparten sesións de 3 horas semanais, vinculadas ás súas especiais características derivadas das actuacións que a agrupación ofrece en representación do Concello. Para outras actividades que se poidan ofertar, cunha duración superior ou inferior ás dúas horas semanais, fixarase un prezo proporcional ao tempo de clase impartido. Prezos de inscrición en EXCURSIÓNS, VIAXES E ROTEIROS. Para a participación noutras actividades de carácter específico (festas, bailes, celebracións,.) e de duración diferente ás aquí especificadas fixarase o prezo público no momento da súa convocatoria pública na web e medios de difusión municipais, así como a forma de pagamento. “Tarifa ESPECIAL”: esta tarifa será aplicable ao custo da actividade. Quedará a criterio dos profesionais do equipo municipal de servizos sociais establecer de oficio a gratuidade ou redución de tarifa naqueles casos que se estime oportuno, dadas as circunstancias persoais ou sociofamiliares, mediante informe social que, de xeito confidencial, acompañará ao procedemento da solicitude. A documentación acreditativa de tales circunstancias presentarase exclusivamente ante este departamento municipal para a emisión do devandito informe e proposta de prezo a aboar. Así o importe a pagar será o resultante de aplicar á tarifa normal a porcentaxe de redución que se considere tecnicamente axeitada no informe social. A redución poderá acadar o 100% do prezo. “Actividades de carácter gratuito”: Serán así consideradas aquelas que se sinalen en cada nova convocatoria pública mediante os medios de difusión municipais. Para outras actividades de carácter específico e custo e duración diferente ás aqui especificadas fixarase e aprobarase o prezo público bonificado no momento da súa programación e publicitarase nos medios municipais de comunicación. Serán beneficiarias de bonificación as persoas que se atopen nalgunha das seguintes situacións: a. Tarifa de familia numerosa: As familias numerosas debidamente acreditadas terán a seguinte unha redución: -do 50% no prezo en cada actividade nos casos de familias numerosas de categoría xeral; -dun 100 % no prezo nos casos de familias numerosas de categoría especial. b. Tarifa social: As persoas acreditadas nas seguintes circunstancias, terán a seguinte redución: -un 10% no prezo en cada actividade e/ou a aplicación do prezo concreto bonificado que se estipule na presente ordenanza para as actividades nela reguladas en circunstancias engadidas as deste listado: -Persoas con Carné municipal +65 -Persoas con carné Xove -Persoas desempregadas acreditadas con documento oficial do SEPE actualizado -Persoas con certificado de discapacidade. c. Tarifa de Voluntariado para actividades modulares: As Persoas con carné da Oficina Municipal de Voluntariado ou de Voluntariado de Protección civil en situación activa, acreditada polas respectivas oficiñas, no momento da preinscripción, terán a seguinte reducion: - Un 50% no prezo da tres primeiras actividades. A partires da terceira actividade nas que estean inscritos, aboáran o prezo completo desta actividade e das sucesivas, de ser o caso. Esta bonificación aplicarase independentemente de estaren ou non empadroados en Culleredo. Se a persoa está inscrita na Oficiña Municipal de Voluntariado, e ademais posúe o carné do Clube municipal +65 que lle fai beneficiario dunha reducción do 10%, aplicaráselle ademais unha bonificación do 50% nas actividades nas que estea inscrito ata un máximo de tres actividades coincidentes no tempo. No caso de concurrir mais dun tipo de bonificación de tódalas anteriores sobre a mesma persoa só se aplicará unha delas: a mais vantaxosa para a persoa participante, agás as persoas voluntarias con carné + 65 que se lles sumará ambas as dúas. d. Participación en mais dunha actividade reguladas nesta ordenanza: -Cando 2 o mais membros dunha mesma familia que non ten a cualificación de familia numerosa se inscriban nestas actividades, terán dereito a unha redución do 50% sobre o importe de todas as actividades do membro que se inscriba no menor numero delas. -As persoas socias do Clube +65 que participen nun par de actividades terán dereito a unha redución do 50% sobre o importe da segunda actividade de cada par. Esta bonificación sí que se poderá sumar á aplicada nos casos anteriores. Ningunha destas bonificacións será de aplicación as persoas non empadroadas que nun momento dado por non terse cubertas as prazas dun determinado grupo puideran seren admitidas a participar nunha actividade municipal, salvo no caso xa sinalado do voluntariado. Unha vez comunicada a asignación de praza na actividade solicitada mediante lista pública, o nacemento da obriga prodúcese o primeiro día do mes natural do inicio da actividade, con independencia do día en que se inicie a participación na mesma, e o pago realizarase por adiantado, nun prazo máximo de dez días habiles, nas datas concretas que estableza cada convocatoria pública difundida nos medios municipais de comunicación, sendo motivo de suspensión do servizo o incurrir en débedas, sen perxuizo da reclamación da mesma polo concello. So no caso en que, por causas imputables ao propio concello non se desenvolvera a actividade nos termos anunciados na convocatoria se procedería de oficio a devolución das cotas aboadas na proporción que corresponda aos períodos non impartidos de actividade. Os pagos efectuaranse segundo a modalidade da actividade: -No caso de que a actividade sexa mensual o abono corresponderase coa mensualidade. -Si a actividade é bimensual o abono corresponderá ao importe de dous meses, -No caso de actividade trimestral o abono corresponderá coa cota de tres meses e, -No caso de actividades semestrais ou de tres trimestres de duración, os pagos efectuaranse trimestralmente. Os pagos faranse a través de ingreso bancario a partires dun recibo que se emitirá dende a área de Benestar social, que corresponderá coa mensualidade da actividade na que se estea inscrito/a. A devolución dunha soa cota determinará a interrupción inmediata na participación na actividade correspondente en períodos sucesivos da mesma actividade si é o caso. Aquelas persoas usuarias que se dean de baixa e teñan pendente algunha mensualidade non poderán ser dados de alta de novo na actividade sen saldar previamente a débeda. Asemade, aquelas persoas que estean inscritas nalgunha actividade, e que se dean de baixa voluntariamente sen aportar xustificación documental suficiente e teñan feito o abono do período correspondente á duración da actividade na que están inscritas, non terán dereito á devolución da parte proporcional do período posteriór á data da baixa. A xestión do prezo público corresponde á área de Benestar Social que poderá establecer un período previo de preinscrición antes do prazo de pagamento e facilitará un modelo de impreso de solicitude de praza dirixido ao Alcalde. Hai unha única modalidade de pago: A través de ingreso bancario do xeito que se especifique na convocatoria concreta de cada actividade e no período fixado para a inscrición na mesma. No ingreso deberá figurar os apelidos e nome o número do DNI e a denominación da actividade na que se inscribe. En ausencia doutra instrución en cada convocatoria especifica os pagos das actividades de duración mensual, bimensual, trimestral, semestral ou de tres trimestres, se efectuarán de xeito anticipado nos 10 dias hábiles previos ao dia de inicio da actividade. “ Culleredo, 03 de outubro de 2013 O alcalde Julio Sacristán de Diego